LT Europos Sąjungos oficialusis leidinys L 177/36

KOMISIJOS REGLAMENTAS (ES) 2017/1237

2017 m. liepos 7 d.

kuriuo dėl didžiausio leidžiamo cianido rūgšties kiekio rinkai pateiktuose galutiniam vartotojui skirtuose neperdirbtuose, sveikuose, smulkintuose, maltuose, skaldytuose, kapotuose abrikosų branduoliuose iš dalies keičiamas Reglamentas (EB) Nr. 1881/2006

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,

kadangi:

(1) Komisijos reglamente (EB) Nr. 1881/2006 (2) nustatytas didžiausias leidžiamas tam tikrų teršalų maisto produktuose kiekis;

(2) Europos maisto saugos tarnybos (EFSA) teršalų maisto grandinėje mokslinė grupė (CONTAM) priėmė mokslinę nuomonę dėl ūmaus pavojaus sveikatai, susijusio su neapdorotuose abrikosų branduoliuose ir jų produktuose esančiais cianogeniniais glikozidais (3). Mokslinėje nuomonėje nurodytas terminas „neapdoroti abrikosų branduoliai ir jų produktai“ susijęs su tais pačiais produktais, kaip šiame reglamente nurodytas terminas „neperdirbti sveiki, smulkinti, malti, skaldyti, kapoti abrikosų branduoliai“;

(3) amigdalinas yra pagrindinis neperdirbtuose abrikosų branduoliuose esantis cianogeninis glikozidas, kuris kramtomas skyla į cianido rūgštį (cianidą). Cianido rūgštis (cianidas) yra labai toksiška žmonėms. CONTAM grupė nustatė 20 μg/kg kūno svorio ūmaus poveikio etaloninę dozę (ŪPED), kad įvertintų riziką, susijusią su neperdirbtuose sveikuose, smulkintuose, maltuose, skaldytuose, kapotuose abrikosų branduoliuose esančiais cianogeniniais glikozidais. Atsižvelgiant į neperdirbtuose abrikosų branduoliuose esančių cianogeninių glikozidų lygį, apie kurį pranešta, suvartojus net labai nedaug neperdirbtų abrikosų branduolių ŪPED jau būtų viršijama;

(4) todėl tikslinga nustatyti didžiausią leidžiamą cianido rūgšties (cianido) kiekį rinkai pateiktuose galutiniam vartotojui skirtuose neperdirbtuose, sveikuose, smulkintuose, maltuose, skaldytuose, kapotuose abrikosų branduoliuose;

(5) atsižvelgiant į labai susiskaidžiusią neperdirbtų abrikosų branduolių rinką ir galimą ūmų pavojų visuomenės sveikatai, turėtų būti numatyta, kad veiklos vykdytojas užtikrina, kad visi rinkai pateikti galutiniam vartotojui skirti neperdirbti sveiki, smulkinti, malti, skaldyti, kapoti abrikosų branduoliai atitiktų didžiausią leidžiamą kiekį;

(6) tikslinga nustatyti ėminių ėmimo taisykles, taikytinas kontroliuojant, ar paisoma didžiausio leidžiamo kiekio;

(7) todėl Reglamentas (EB) Nr. 1881/2006 turėtų būti atitinkamai iš dalies pakeistas;

(8) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 1881/2006 priedas iš dalies keičiamas pagal šio reglamento priedą.

2 straipsnis

Veiklos vykdytojas, rinkai pateikiantis galutiniam vartotojui skirtus neperdirbtus sveikus, smulkintus, maltus, skaldytus, kapotus abrikosų branduolius, kompetentingos institucijos prašymu pateikia įrodymų, kad parduodamas produktas atitinka didžiausią leidžiamą kiekį.

3 straipsnis

Ėminiai imami siekiant kontroliuoti, ar paisoma didžiausio leidžiamo kiekio, laikantis Komisijos reglamento (EB) Nr. 401/2006 (4) I priedo D.2 dalyje nustatytų taisyklių.

4 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. liepos 7 d. Komisijos vardu Pirmininkas Jean-Claude JUNCKER

(1) OL L 37, 1993 2 13, p. 1.

(2) 2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).

(3) EFSA CONTAM Panel (EFSA Panel on Contaminants in the Food Chain), 2016. Scientific opinion on the acute health risks related to the presence of cyanogenic glycosides in raw apricot kernels and products derived from raw apricot kernels. EFSA Journal 2016;14(4):4424, 47 pp doi:10.2903/j.efsa.2016.4424

http://www.efsa.europa.eu/sites/default/files/scientific_output/files/main_documents/4424.pdf

(4) 2006 m. vasario 23 d. Komisijos reglamentas (EB) Nr. 401/2006, nustatantis ėminių ėmimo ir analizės metodus, skirtus oficialiai mikotoksinų kiekio maisto produktuose kontrolei (OL L 70, 2006 3 9, p. 12).